પાથ-બ્રેકિંગ રોમૅન્ટિક ફિલ્મોના ડિરેક્ટર ઇમ્તિયાઝ અલીના નાના ભાઈ આરિફ અલીએ પોતાના ફિલ્મમેકિંગ કરીઅરની શરૂઆત કરી છે, પરંતુ તેમણે કંઈ કહેતાં કંઈ નવું કરવાનો પ્રયત્ન નથી કર્યો. અગાઉ આપણે શાદ અલીની ‘સાથિયા’, અબ્બાસ ટાયરવાલાની ‘જાને તૂ યા જાને ના’ કે ખુદ ઇમ્તિયાઝ અલીની ‘સોચા ન થા’ કે ‘જબ વી મેટ’માં જોઈ ગયા છીએ એના એ જ રોમૅન્ટિક પ્લૉટ્સની ભેળપૂરી ફરીથી પેશ થઈ છે. પ્રેમમાં પડેલાં યુવક-યુવતીને પ્રેમ કરતાં વહેમ વધારે હોય અને સાથે રહે તોય ઝઘડ્યાં કરે. આવી ચવાઈને મોળી પડી ગયેલી ચ્યુઇંગ ગમ જેવી સ્ટોરીલાઇનનો ઘિસોપિટો ટ્રૅક વધુ એક વાર રિપીટ થયો છે.